CELEX: 32009R0776
Language: et
Date: 2009-08-26 00:00:00
Title: Komisjoni määrus (EÜ) nr 776/2009, 26. august 2009 , millega muudetakse määrust (EÜ) nr 924/2008, millega määratakse kindlaks kvoodivälise suhkru ja isoglükoosi eksportimise koguseline piirang kuni 2008/2009. turustusaasta lõpuni

27.8.2009   
            
            
               ET
            
            
               Euroopa Liidu Teataja
            
            
               L 224/3
            
         
      KOMISJONI MÄÄRUS (EÜ) nr 776/2009,
   26. august 2009,
   millega muudetakse määrust (EÜ) nr 924/2008, millega määratakse kindlaks kvoodivälise suhkru ja isoglükoosi eksportimise koguseline piirang kuni 2008/2009. turustusaasta lõpuni
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 61 esimese lõigu punkti d koostoimes artikliga 4,
   ning arvestades järgmist:
   
               (1)
            
            
               Määruse (EÜ) nr 1234/2007 artikli 61 esimese lõigu punkti d kohaselt võib turustusaasta jooksul toodetud suhkrut, mis ületab kõnealuse määruse artiklis 56 osutatud kvooti, eksportida üksnes kindlaksmääratava koguselise piirangu ulatuses.
            
         
               (2)
            
            
               Komisjoni 30. juuni 2006. aasta määruses (EÜ) nr 951/2006 (millega kehtestatakse nõukogu määruse (EÜ) nr 318/2006 üksikasjalikud rakenduseeskirjad kolmandate riikidega kauplemise suhtes suhkrusektoris) (2) on sätestatud kvoodivälise eksportimise üksikasjalikud rakenduseeskirjad, eelkõige sellised, milles käsitletakse ekspordilitsentse. Turustusaasta kohta kindlaks määratava koguselise piirangu puhul tuleks siiski arvestada ekspordituru võimalusi.
            
         
               (3)
            
            
               Komisjoni määruses (EÜ) nr 924/2008 (3) on 2008/2009. turustusaastaks kindlaks määratud kvoodivälise suhkru eksportimise koguseline piirang 650 000 tonni. Kvoodivälise suhkru ekspordiks esitatud ekspordilitsentsi taotlused on saavutanud koguse, mis on kättesaadavaks tehtud kõnealuse määruse kohaselt.
            
         
               (4)
            
            
               Asjaolu, et kindlaksmääratud koguseline piirang saavutati kolm kuud enne 2008/2009. turustusaasta lõppu, näitab ühenduse suhkrutootjate olulist huvi kvoodivälise suhkru ekspordi vastu. Ühenduse suhkrutootjate poolt nende väljakujunenud traditsiooniliste turgude varustamise ja uute turuvõimaluste kasutamise tagamiseks on asjakohane suurendada 2008/2009. turustusaastaks kindlaks määratud kvoodivälise suhkru eksportimise koguselist piirangut. Võttes arvesse seni esitatud taotlusi ja vajadust ekspordilitsentside kehtivusaega kolme kuu võrra pikendada, võib hinnanguliselt väita, et piirnormi suurendamine 300 000 tonni võrra peaks olema piisav, et võimaldada ühenduse kvoodivälise suhkru eksportimise pidev kaubavoog.
            
         
               (5)
            
            
               Määruse (EÜ) nr 951/2006 artikli 8a kohaselt välja antud kvoodivälise suhkru ekspordilitsentsid kehtivad alates nende tegelikust väljaandmise päevast kuni selle turustusaasta 30. septembrini, mille kohta ekspordilitsents välja anti. Kõnealune piirang põhjustaks siiski olulisi raskusi eksportijatele ja turustusaasta lõpu eel suhkrukaubanduse tarbetut katkestust. Seepärast on asjakohane lubada eksportida pärast 30. septembrit 2009, määrates ekspordilitsentside kehtivusajaks kolm kuud.
            
         
               (6)
            
            
               Määrust (EÜ) nr 924/2008 tuleks seepärast vastavalt muuta.
            
         
               (7)
            
            
               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 924/2008 muudetakse järgmiselt.
   
               1)
            
            
               Artikli 1 lõige 1 asendatakse järgmisega:
               „1.   2008/2009. turustusaastal (kestusega 1. oktoobrist 2008 kuni 30. septembrini 2009) on määruse (EÜ) nr 1234/2007 artikli 61 esimese lõigu punktis d osutatud koguseline piirang CN-koodi 1701 99 alla kuuluva kvoodivälise valge suhkru ilma toetuseta eksportimiseks 950 000 tonni.”
            
         
               2.
            
            
               Lisatakse artikkel 1a:
               „Artikkel 1a
               2008/2009. aastaks välja antud kvoodivälise suhkru ekspordilitsentside kehtivus
               Erandina määruse (EÜ) nr 951/2006 artikli 8a sätetest lõpeb artikli 1 lõikes 1 osutatud koguste suhtes pärast 1. juulit 2009 välja antud ekspordilitsentside kehtivusaeg ekspordilitsentsi väljaandmise kuule järgneva kolmanda kuu lõpus.”
            
         Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. august 2009
      
         
            Komisjoni nimel
         
         
            komisjoni liige
         
         Mariann FISCHER BOEL
         
      
   
   
      (1)  ELT L 299, 16.11.2007, lk 1.
   
      (2)  ELT L 178, 1.7.2006, lk 24.
   
      (3)  ELT L 252, 20.9.2008, lk 7.